C 27/4
MT
Il-Ġurnal Uffiċjali tal-Unjoni Ewropea
19.1.2022
III (Atti preparatorji)
IL-BANK ĊENTRALI EWROPEW OPINJONI TAL-BANK ĊENTRALI EWROPEW tal-5 ta’ Novembru 2021 dwar proposta għal regolament dwar il-bonds ekoloġiċi Ewropej (CON/2021/30) (2022/C 27/04)
Introduzzjoni u bażi legali Fl-14 ta’ Ottubru 2021, il-Bank Ċentrali Ewropew (BĊE) irċieva talba mingħand il-Parlament Ewropew għal opinjoni dwar proposta għal regolament tal-Parlament Ewropew u tal-Kunsill dwar il-bonds ekoloġiċi Ewropej (1) (iktar ’il quddiem ir-“regolament propost”).
Il-kompetenza tal-BĊE biex jagħti opinjoni hija bbażata fuq l-Artikoli 127(4) u 282(5) tat-Trattat dwar il-Funzjonament talUnjoni Ewropea billi r-regolament propost fih dispożizzjonijiet li jaqgħu fost l-oqsma ta’ kompetenza tal-BĊE, inkluż, b’mod partikolari, l-implimentazzjoni tal-politika monetarja skont l-ewwel inċiż tal-Artikolu 127(2), u l-Artikolu 282(1) tat-Trattat, is-superviżjoni prudenzjali tal-istituzzjonijiet ta’ kreditu skont l-Artikolu 127(6) tat-Trattat u l-kontribuzzjoni għat-tmexxija bla xkiel ta’ politiki segwiti mill-awtoritajiet kompetenti relatati mal-istabbiltà tas-sistema finanzjarja skont l-Artikolu 127(5) tat-Trattat.
F’konformità mal-ewwel sentenza tal-Artikolu 17.5 tar-Regoli ta’ Proċedura tal-Bank Ċentrali Ewropew, il-Kunsill Governattiv adotta din l-opinjoni.
1.
Osservazzjonijiet ġenerali
1.1
Il-BĊE jilqa’ r-regolament propost.
Il-kisba tal-objettivi stabbiliti fil-Patt Ekoloġiku Ewropew u fil-Ftehim ta’ Pariġi u stabbiliti fir-Regolament (UE) 2021/1119 tal-Parlament Ewropew u tal-Kunsill (“il-Liġi Ewropea dwar il-Klima”) (2) teħtieġ investiment sinifikanti, li parti sostanzjali minnu se jkollha tiġi mis-settur privat (3).
Il-finanzjament sostenibbli jista’ jkollu rwol importanti f’dan ir-rigward billi jippermetti lill-investituri jidentifikaw investimenti ambjentalment sostenibbli u jaġġustaw il-portafolji tagħhom skont il-preferenzi ta’ sostenibbiltà tagħhom stess.
Fost il-prodotti ta’ finanzjament sostenibbli, il-bonds ekoloġiċi jirrappreżentaw segment viżibbli ħafna u li qed jikber b’mod rapidu: aktar tkabbir fis-suq għal bonds ekoloġiċi bi trasparenza għolja għandu potenzjal sinifikanti biex jgħin biex jimtela d-distakk fl-investiment sostenibbli u biex tiġi ssodisfata d-domanda dejjem akbar ta’ investituri ambjentali, soċjali u ta’ governanza (ESG).
Għal dan il-għan, qafas pubbliku ċar u affidabbli għall-bonds ekoloġiċi huwa apprezzat.
1.2
Fil-kuntest ġenerali tal-objettivi ambjentali tal-Unjoni, f’każ li fil-livell tal-Unjoni jew tal-Istati Membri jiġu adottati politiki pubbliċi li jiffavorixxu bonds ekoloġiċi u dejn ieħor ibbażat fuq is-sostenibbiltà minflok tipi oħra ta’ ħruġ ta’ dejn, dawn ikunu jeħtieġu wkoll standard għall-bonds ekoloġiċi Ewropej (EuGB) li jkunu jistgħu jirreferu għalih.
(1) COM(2021) 391 final.
(2) Ir-Regolament (UE) 2021/1119 tal-Parlament Ewropew u tal-Kunsill tat-30 ta’ Ġunju 2021 li jistabbilixxi l-qafas biex tinkiseb in-newtralità klimatika u li jemenda r-Regolamenti (KE) Nru 401/2009 u (UE) 2018/1999 (“il-Liġi Ewropea dwar il-Klima”) (ĠU L 243, 9.7.2021, p. 1).
(3) Ara wkoll il-memorandum ta’ spjegazzjoni li jakkumpanja r-regolament propost.